iOS 12 by mal priniesť Animoji vo FaceTime hovoroch, lepšiu Siri integráciu a ďalšie vylepšenia. Dôraz bude kladený na kvalitu, nie množstvo funkcií.
Podľa najnovších informácií od Marka Gurmana z Bloombergu v Apple práve prebehla zásadná zmena pri vývoji nového softvéru. Pod vedením Craiga Federigho sa vývoj iOS a macOS presunie na menej napätý, dvojročný cyklus. Miesto každoročného prívalu nových funkcií sa veľká časť z nich odloží, čo by malo mať za následok kvalitnejší a stabilnejší softvér.
Ide o reakciu spoločnosti na iOS 11 a macOS High Sierra, ktoré patrili k najhorším a najzabugovanejším systémom za posledné roky. Okrem neustálych problémov s iOS a novými iPhonmi sme tu mali aj závažné bezpečnostné diery v macOS. Nehovoriac o tom, že množstvo funkcií (Messages v iCloude, Apple Pay Cash…) sa nestihlo dokončiť včas a museli byť odložené do neskoršieho updatu.
Dôvodom za týmto rapídnym poklesom kvality je podľa nemenovaných zdrojov v spoločnosti snaha predbehnúť konkurenciu a zároveň veľký rast samotnej spoločnosti. Viac softvéru, zariadení a zákazníkov znamená aj viac chýb – niečo, čo bolo v starom Apple skôr výnimkou, než pravidlom.
Novinky v iOS 12
Napriek tomu prinesie iOS 12 viaceré zaujímavé novinky. Už predčasom sme spomínali podporu univerzálnych aplikácií pre iOS a macOS, ktoré by umožnili jednoduché portovanie viacerých iOS programov na Mac. Animoji dostanú nové postavičky a taktiež možnosť nahradiť hlavy volajúcich vo FaceTime hovoroch.
Apple taktiež redizajnuje apku na sledovanie akcií, plánuje lepšiu integráciu Siri do vyhľadávania, vylepšenú funkciu Do Not Disturb, multiplayer pre AR hry a nové rozhranie pre import fotiek do iPadu.
Voľnejšie deadliny však budú mať za následok odloženie viacerých noviniek na budúci rok. Patrí k nim napríklad redizajn domovskej obazovky a rozhrania CarPlay, update pre aplikáciu Fotky a veľké novinky čakajú v iOS 13 aj iPad. Pribudnúť by mala podpora tabov v jednotlivých oknách a taktiež Split View s dvomi oknami rovnakej aplikácie.
iOS 12 a macOS 10.14 sú momentálne vyvíjané s internými kódovými označeniami Peace a Liberty a predstavené budú tradične na júnovej WWDC konferencii. Na verejnosť sa dostanú v septembri, spolu s novými iPhonmi.